
TVORNICE STAKLA »KRISTAL« 





SAMOBOR; SVIBNJA 1961 


Priredili: 
ŠTENGL ZORKA 


šef proizvodnje 


TURKOVIĆ ING JOSIP 


ekonomist 


KIRSCHENHEUTER EUGEN 


pravni referent 


UVOD 


Razvitak staklarstva u Samoboru, a naročito postanak i razvojni 
put tvornice stakla »KRISTAL«, vezan je za istinsko samoprijegorno i 
nesebično zalaganje nekolicine radnika, koji su puni vjere u svoje znanje 
i sposobnosti, puni vjere u našu socijalističku zajednicu, stvorili temelje 
ovom današnjem poduzeću. 

Dosadašnji rezultati napornog i ponosnog desetgodišnjeg rada odraz 
su prerastanja jedne zanatske radnje u suvremeno industrijsko poduzeće. 

Poslovni ugled tvornice rastao je iz dana u dan sve više i to para- 
lelno s poboljšanjem kvalitete proizvoda, s obogaćenjem asortimana, 
s održavanjem rokova isporuke i s punim angažiranjem organa upra- 
vljanja na ekonomskoj, tehničkoj, kadrovskoj i društveno-političkoj 
problematici. Zbog toga dolazi i do sve veće potražnje naših proizvoda 
na domaćem i stranom tržištu. Danas se ti proizvodi kupuju u svim pre- 
djelima Jugoslavije, dok se veći dio plasira na strano tržište. 

Time tvornica stakla »KRISTAL« nalazi svoje mjesto u podmirenju 
društvenih potreba ne samo u privredi naše zemlje, nego i u široj među- 
narodnoj razmjeni. 

Dosadanji razvoj i svi postignuti rezultati vezani su na našu socija- 
lističku stvarnost, na naše nove ekonomsko-društvene odnose, na rad- 
ničko i društveno upravljanje i samoupravljanje. 

Danas, kad se malazimo pred novim krupnim zadacima, koji su 
zacrtani novim perspektivnim planom, u kome su postavljeni naročito 
odgovorni zadaci radničkoj klasi i organima upravljanja, mi sa daleko 
više sigurnosti i optimizma očekujemo iduće razdoblje, kao razdoblje 
daljeg prosperiteta. 

U ovih deset godina stvoreni su svi uslovi da se bez straha od ne- 
uspjeha pođe dalje u neprekinutom usponu, jer ono što je do sada ostva- 
reno, garancija je za buduće pobjede u izgradnji naše socijalističke 
zajednice. 


Samobor, svibnja 1961. 
Cvetković Josip 
direktor 


p < / ——— 


TISAK ŠTAMPARIJE »VJ ESNIK« 


Ivica SUDNIK upravitelj muzeja Samobor 


Stoljetna tradicija staklarstva u Samoboru 


Nekoliko je tisuća godina prošlo, kako su Mezopotamci i Egipćani 
počeli upotrebljavati neprozirnu, bojadisanu »staklenu pastu« za izradu 
raznih ukrasnih predmeta. Zatim je staklarstvo prešlo preko Aleksan- 
drije u Rim, gdje u prvom stoljeću naše ere započinje proizvodnja pro- 
zirnog, bezbojnog stakla u gradskoj četvrti Vicus vitrarius pod najvišom 
zaštitom vladarskih povlastica. U drugom stoljeću podižu se staklarske 
radionice uz obale Rajne, i odanle, vjerojatno preko Akvileje, trgovač- 
kim i vojničkim putovima dolaze prvi stakleni proizvodi i u naše kra- 
jeve. Imamo, naime, u gradskom muzeju Samobora više zanimljivih 
staklenih predmeta, pronađenih u grobovima trećeg i četvrtog stoljeća, 
razasutih oko Samobora, Bregane i Okić grada. To su dosta skromni 
predmeti: čaše od zelenog stakla, četvorocjevni zavijeni vršci boca, suzne 
bočice, ukrasne pločice od tamne »paste«, bočica s visokim, raširenim 
vrškom lijepa oblika od žutog stakla te nekoliko raznobojnih zrnaca 
ogrlice. 


Tako su, eto, s Rimljanima stigli na samoborsko područje i prvi 
stakleni proizvodi, davno prije osnutka glasovitih tvornica u Muranu 
kod Venecije. U kasnijem Srednjem vijeku stakleni su proizvodi bili 
vrlo skupocjeni, te su ih mogli nabavljati samo bogati feudalci, dok su 
ostali ljudi upotrebljavali posuđe od gline i kositra. Iako su staklari u 
Muranu bili zatočeni i čuvani strogim stražama, ipak je sredinom XVI 
stoljeća uspjelo nekolicini pobjeći u Englesku, gdje su uz bogate nagrade 
odali tajnu proizvodnje stakla i razvili proizvodnju stakla. Kako je još 
početkom XIX stoljeća staklo bilo cijenjeno, vidi se iz sačuvanih poda- 
taka iz vremena francuske okupacije Samobora, kad se morao plaćati 
porez na svaki stakleni prozor na kućicama, što je dovelo do toga, da 
su seljaci i građani gradili kuće sa vrlo malim prozorčićima na sobaina, 
dok su na drugim prostorijama bili obični prozorski otvori pokriveni 
životinjskim kožama i mjehurima — slobodnim od plaćanja poreza. Po 
završetku francuske okupacije Samobora, na prelazu iz feudalizma na 
kapitalizam, osniva se u Samoboru tvornica stakla. Bilo je to upravo u 
jeku Ilirskog pokreta, kad se javno tražilo: »da domoroci kupuju domaću 
robu i podupiru domaće fabrike... .« 


U to je doba samoborska veleposjednica Vilhelmina Kulmer polazila 
svake godine na liječenje u češko kupalište Karlove Vary. Pored lije- 
čenja ona je tamo zapazila još nešto zanimljivo: gosti iz čitave Evrope 
kupovali su tamo vrlo mnogo staklenih predmeta i nosili ih kući za 
uspomenu svojim obiteljima i znancima. Kupovali su oni vrlo skupocjene 
čaše, boce, zdjele, vaze, svjetiljke i druge predmete bogato ukrašene 
bojama i gravurama. To je bio vrlo unosan posao za tamošnje staklare 
— i tada je Vilhelmina Kulmer započela razgovore s tim staklarima. Ona 
je posjedovala četiri tisuće jutara prekrasnih gustih šuma oko Samobora, 
Bregane, Noršićsela i Žumberka. Budući da su te šume bile neiskori- 
štene, rodila se zamisao da one pruže jeftino pogonsko gorivo za tvor- 
nicu stakla. I zaista: 12. ožujka 1839. godine obavljeno je svečano otvo- 
renje staklane u“Osretku u prisustvu vlasnice Vilhelmine Kulmer, sta- 





Tvornica Osredek prilikom otvorenja 1839. 


rog Ilirca Janka Draškovića i mnogih gostiju. Prvi majstori, staklari iz 
Karlovih Vary, poklonili su svim prisutnim gostima prve proizvode 
tvornice, a' sama vlasnica dobila je brušenu bezbojnu čašu s označenim 
datumom i u dno utaljenim velikim. zlatnikom: S. velikim ushićenjem 
donijele su tadanje Gajeve »Narodne novine« opširan izvještaj o tvor- 
nići, navodeći među ostalim'i ovo: »Gdi su još prije jedne godine vuci 
i medvedi' palili i žarili, kuda, tako reći, nijednoga još čovjeka noga 
doperla nije, usred okolice Samoborske, tu se sad digla mala varošica, 
tu“sad vrve stotine radnih ljudi, tu je podignjena staklana, (perva?) u 
Hrvatskoj ...« »U novoj ovoj, Osredek nazvanoj fabriki ima jedanajst 

Stara glažuta u Osredku sagrađena 1839. 


iz dobroga materijala sazidanih zgradah. Prva je zgrada od staklane 
dugačka 25 hvati i 12 široka. Pored ove diže se druga također lijepa 
zgrada u kojoj se svi potrebni stanovi za osam familijah nahode. K onim 
ostalim zgradam dozidat će se još velika i dobro uređena kerčma i to 
još ove godine. Glavni stvari, koje su za staklo proizvesti potrebno, ima 
ovdi u izobilju. Zeleni su ovdi šuma četiri hiljade jutara velika, žubori 
ovdi potok, po kojem se lako potrebna derva doplaviti mogu, a kamenja 
za grubije staklo ima ovuda u najbližoj okolici, a za finije nedaleko 
odavde. Nu što se osobito napomenuti mora, da su dobrohotni tališi sl. 
varmedjije zagrebačke dokončali, da se novi drum do Osretka napravi.. .« 
»Dobri proizvodi otvorit će naravno najsigurniji put k očekivanoj ovoj 
sversi. Dobro bi zaista još bilo, da bi baronesa Kulmer u svojoj horvat- 
sko-ilirskoj domovini podignjenoj staklani malo po malo domaće sinove 
poslu priučila, da bi tako oni umjetnost ovu naučili i s vremenom sami 
poslove u fabriki obavljati mogli, u obće da im se takove versti poslovi 
dopadnu, onda bi ona ne samo staklo eko nego i pravo domovine 
tim načinom znamenito umnožavala . 


Sa mnogo poleta staklana je počela proizvoditi staklene predmete, 
namijenjene pretežno dnevnoj kućnoj upotrebi: čaše i boce raznih oblika, 
servise za veći broj osoba, tanjuriće, zdjelice, svjetiljke i sjenila. Naro- 
čito su bile cijenjene čašice za dobrodošlicu (»Bilikumi«) raznih oblika i 
veličina bogato ukrašene bojama i brušenjem, često u obliku kubure, 

Osredak: 


»Bilikum« 





Kristalni bilikum u bojama 





proizvod »glažute« u Osredku 


LA . 


čizmice, pokala, bačvica ili lončića s natpisom još i danas vrlo popu- 
larnim: »Samoborci piju vina z lonci«. S takvim čašama domaćini su 
pozdravljali u ono doba goste koji su im dolazili u kuću u svečanim 
zgodama. 

No to prvo, početno rodoljubno oduševljenje u radu tvornice, nije 
bilo duga vijeka. Već godine 1847. vlasnica je uslijed velikih dugova 
morala prodati tvornicu mariborskom trgovcu Franji Paanu za trideset 
tisuća forinti, a ovaj pak iz istih razloga 1850. Ignacu Hafenbredlu. Za 
njegove uprave, godine 1856. znamo da je tvornica imala jednu peć 
s osam lonaca za brušeno staklo i dva lonca za prozorsko staklo, čiji je 
ukupni godišnji proizvod iznosio tri tisuće centi stakla. Sirovine je 
tvornica dobivala djelomično iz okolice Samobora, a djelomično iz Šta- 
jerske, Češke, Ugarske i Engleske, dok je 3/s svojih proizvoda prodavala 
u Hrvatskoj, a veći dio preko Trsta u Italiju, Tursku, Grčku, Španiju, 
Afriku pa i Ameriku. Proizvodnja je bila zanimljiva i po raznolikosti. 
Polovicu proizvodnje činilo je obično staklo, četvrtinu brušeno staklo, a 
drugu četvrtinu bojadisano, pozlaćeno i kristalno staklo. Ostale tri tvor- 
nice u Hrvatskoj (Zvečevo, Ivanpolje i Velika) su iste godine imale četiri 
peći sa 10.000 centi proizvedena stakla. Godine 1864. tvornica uspješno 
izlaže svoje proizvode na Prvoj gospodarskoj izložbi u Zagrebu, a već 
početkom 1872. godine kupuju tvornicu poduzetnici Gamilšek i Ding- 
hofer. Ova dvojica grade šest kilometara nizvodno na potočiću Breganici 
»novu glažutu« nazvanu po kćerki Gamilšekovoj »Karolina« i svečano 
je otvaraju 6. listopada 1872. godine kao neku podružnicu »stare glažute«. 
U isto vrijeme osnivaju u Zagrebu veliko trgovačko skladište stakla, 
dok u Samoboru glavnu prodaju stakla vodi trgovac Eduard Presečki. 





Tvornica »Karolina« sagrađena u Grdanjcima 1872. 


Godine 1882. tvornica izlaže na velikoj izložbi u Trstu gdje dobiva 
zlatnu kolajnu za izvrsno brušeno i bijelo staklo. Na toj izložbi prodalo 
se naročito mnogo staklenih kubura kao »hrvatski bilikum«, koje su po 
svojoj originalnoj izradbi izazvale veliko zanimanje potrošača. U to je 
vrijeme tvornica imala 189 radnika i parni stroj od 50 KS. Slijedeće 
godine 1833., Gamilšek je svoju polovicu tvornice prodao Đuri Jakčinu, 
a obojica pak 1888. Maju iz Beča. U to vrijeme tvornica postaje privlačiv 
turistički objekt, te je danomice posjećuju domaći i strani izletnici, koji 
kupuju skupocjene proizvode uz bogate nagrade majstorima, koji su pred 
gostima izrađivali razne uspomene. Međutim, tvornica radi sve slabije 
te je 1693. preuzimlje, zajedno sa tvornicom u Zvečevu, Dioničko društvo 
za hrvatsku industriju stakla, u kojem je glavni dioničar bio zloglasni 
ban Khuen Hedervary. U to vrijeme tvornica ima 250 radnika, dvije 
plinske peći sa generatorom, svaka sa 12 lonaca za topljenje. Za obično 
zeleno staklo upotrebljavao se domaći pijesak, dok se za fino kristalno 
staklo dovozio hoenbaški pijesak. Proizvodila se duvanjem, tiskanjem 
i lijevanjem brušena, izjedana slikana i gravirana roba, razni servisi i 
svjetiljke u ukupnoj godišnjoj vrijednosti od 240.000 srebrnih Kruna. 
Značajno je da su glavni stručnjaci dolazili iz bečkih i čeških tvornica 
stakla, dosta se često izmjenjivali, što potvrđuje činjenicu da su mnogi 
samoborski proizvodi svojom kvalitetom bili ravni bečkom i češkom 
staklu, budući da su ih isti majstori radili. Sječu pak i dobavu goriva 
drva imala je godinama obitelj Delivuka iz Žumberka. Oni su godišnje 
dopremali iz okolnih šuma po 1500 hvati drva, koje su velikim dijelom 
doplavljivali nabujalim gorskim potocima i posebnim kanalom do same 
tvornice. Godine 1891. tvornica izlaže svoje proizvode u vlastitom pavi- 
ljonu na jubilarnoj izložbi Gospodarskog društva u Zagrebu, a godine 
1897. osniva i vlastitu osnovnu školu u Osretku za djecu svojih radnika 
i službenika. 


Godine 1901. tvornicu preuzimlje Prva hrvatska štedionica i pomalo 
je likvidira. Khuen Hedervary »dodjeljuje« još posljednjih tisuću rali 
šume oko sela Višnjevca. Hrvatsko društvo umjetnosti po arhitektu 
Baueru želi proizvodima dati umjetnički, narodni duh, no sve to više ne 
koristi — silne šume samoborskog gorja i Žumberka su posječene, a 
drvo iz udaljenih šuma Slovenije i Hrvatskog Zagorja trebalo je skupo 
plaćati, tvornica nije mogla više izdržati konkurenciju češkog i bečkog 
stakla, tako da je konačno 1905. proizvodnja potpuno prestala. 


Danas je područje stare Glažute i doline potoka Bregane postalo 
turističko područje, koje posjećuju planinari, lovci i ribolovci, i auto- 
mobilisti koji u svježem zraku mladih gustih šuma nalaze zabavu, odmor 
i rekreaciju. U bogatim pak vitrinama Gradskog muzeja u Samoboru i 
Muzeja za umjetnost i obrt u Zagrebu izloženi su brojni i različiti pro- 
izvodi Stare i Nove »Glažute« — važnih čimbenika privrednog razvitka 
starog Samobora... 

Izvorni spisi i fotografije (iz »Samoborske zbirke« I. Sudnik) 


Zorka ŠTENGL šef proizvodnje 


Desetgodišnji razvoj tvornice stakla »Kristal« 
Samobor 


Privredni život našeg poduzeća započeo je unutrag jednog desetljeća, 
no njegov začetak bio je inspiriran staklarskim duhom, koji je vladao 
Samoborom već od 1939. godine, kada je mnogo naših Samoboraca pri- 
stupilo učenju staklarskog zanata (brušenju i graviranju kristala i obič- 
nog stakla) kod tadanjeg vlasnika »Kristalerije« Vaclava Kubičeka. Sva- 
kako bismo se mnogo ogriješili, ako bismo historiju razvitka našeg 
poduzeća razmotrili zasebno od njih, koji su, kako ćemo kasnije saznati, 
inicijatori izgradnje ove tvornice u kojoj mi danas radimo i upravljamo. 

U ono vrijeme, dakle 1939. godine potrebe za brušenim kristalnim 
staklom bile su prilično velike, što su dobro znali tadašnji trgovci — 
vlasnici veletrgovačkog poduzeća u Zagrebu, kompanjoni Kohn i Schid- 
low, ali je poteškoća bila u snabdijevanju takvim proizvodima iz uvoza. 
Naime, na gotov proizvod kristala uvezen u našu zemlju iz Češke, bila 
je velika carina, tako da se on nije mogao plasirati na tržištu zbog vrlo 
visokih cijena. Zbog toga su navedeni trgovci došli na ideju da uvoze iz 
Češke poluproizvode i da ih ovdje dovrše, jer su se poluproizvodi mogli 
nabavljati po vrlo pristupačnim cijenama. Oni su krenuli na put u Češku, 
gdje su našli trećeg saradnika Vaclava Kubičeka — kristalobrusačkog 
majstora — koji je zajedno s njima došao u Jugoslaviju. U Samoboru 
otvaraju staklarsku radnju pod nazivom »Kristalerija«. Vrijeme suradnje 
ubrzo je prestalo tako da ih nakon godine dana Vaclav Kubiček napušta 
i osniva svoju vlastitu radnju u Samoboru, dok su Khon i Schidlow, pre- 
pušteni sami sebi, u želji da se posao dalje nastavi 1940., uzeli za poslo- 
vođu radnje zagrebačkog obrtnika Franju Valenta. 

Sreća im nije bila dugo naklonjena. Dočekavši Hitlerovu i Paveli- 
ćevu vlast u Jugoslaviju, pošli su tragičnom sudbinom milijuna ljudi 
jevrejskog porijekla. 

Radnju je tada (1942.) otkupio Franjo Valent njihov poslovođa i ona 
je dalje nastavila radom pod nazivom »Rafinerija«. Ratne godine 1943. 
i 1944. otežale su normalan rad brusione zbog pomanjkanja radne snage, 
koja je bila mobilizirana. Došlo je do poteškoća u nabavi materijala, 
radi čega se prešlo na izradu ogledala. Sirovina se nabavljala po cijeloj 
zemlji otkupljivanjem fotografskih ploča, jer se ravno pločno staklo 
nije moglo nabaviti. 

Radnici su brušenjem kristala, izrađivanjem ogledala i graviranjem 
običnog stakla dočekali oslobođenje i prilično iscrpili zalihu sirovina za 
obradu. Godine 1948. poduzeće je nacionalizirano. Kao povjerenik radio 
je Medvešćak Martin do postavljanja prvog direktora Krošelj Mije, kao 
direktora »Trudbenika«, Samoborke i Kotarskog poduzeća staklarskih 
proizvoda »Kristal«. On je radio do 1. I 1949. godine, kad je za direktora 
poduzeća na vrlo kratko vrijeme postavljen drug Vugrinec Stanko za 
»Prosvjetu« i »Kristal«. U to vrijeme počele su se brusiti posljednje 
zalihe kristala, te je osigurana nabava ravnog pločnog stakla za ogledala 
iz Pančeva. Ujedno je poduzeće nekoliko mjeseci dorađivalo kristalne 
proizvode za tvornicu stakla u Rogaškoj Slatini. Nakon nepune godine 
dana svog djelovanja u tom poduzeću, saživjevši se tek s njegovim ra- 
dom i problemima, po službenoj dužnosti premješta se drug Vugrinec 
Stanko na drugu dužnost, a za direktora dolazi drug Ivanščak Ljudevit. 


On prima dužnost u vrijeme kad se poduzeće nalazilo u vrlo neza- 
vidnoj situaciji. Nestale su zalihe kristala za obradu, a ogledala su naišla 
na vrlo jaku konkurenciju na tržištu, jer je u to vrijeme s proizvodnjom 
ogledala započelo mnogo privatnih radnji. Poduzeće nailazi na veće pote- 
škoće i u borbi za opstanak i daljnji prosperitet. 

Što da se radi? Zar smo toliko godina radili i učili svoj zanat, da 
ga sada napustimo i tražimo nešto novo? Ne, nama je za dalji opstanak 
potrebna tvornica, koja će nas snabdijevati proizvodima i poluproizvo- 
dima. Samo na taj način možemo služiti našoj društvenoj zajednici i 
podmiriti potrebe potrošača. Postojeće su poteškoće nametnule i jedino 
moguće rješenje u onim uvjetima: trebamo sami izgraditi tvornicu. 

Val oduševljenja zahvatio je sve radnike, koji su odlučili da vlasti- 
tim snagama pristupe ostvarenju svoje zamisli. No put do tog ostvarenja 
bio je vrlo trnovit. U samom početku nije bilo razumijevanja i podrške 
za jednu tako veliku stvar. Odustati se nije smjelo, već je u punoj mjeri 
trebalo dokazati ekonomsku, tehničku i društvenu opravdanost podizanja 
tvornice. To je i učinjeno. Dana 14. XI 1949. održana je u Samoboru izlo- 
žba lokalne privrede kotara Samobor, na kojoj je »KRISTAL« izložio 
velik broj raznih kristalnih predmeta i ogledala, što je oduševilo pred- 
stavnike narodnih vlasti kotara kao i Oblasnog narodnog odbora Zagreb, 
koji su u mnogome pomogli i dali podršku za razvitak tvornice. 


Pribavljena su financijska sredstva i započeti radovi 27. III 1950. 
na nacionaliziranom terenu stare gipsarne, koja je u svom sastavu imala 
nekoliko zasebnih malih kućica — poslovnih prostorija. Sve je to bilo 

smješteno na veoma skučenom prostoru, zapravo u uvali između dva 
brda, Tepca i Čudomeršćaka, između kojih se još nalazi potok Gradna 
s jedne strane i cesta, koja vodi prema Rudama s druge strane, tako da 
je bilo kakvo proširenje u širinu nemoguće. No u ono vrijeme nisu se 
nazirale potrebe nekog većeg neograničenog prostora za razvitak jednog 
jačeg budućeg industrijskog poduzeća, već se čitav rad svodio samo na 
izgradnju topionice stakla. 

Tako je i osvanuo proljetni dan 27. III 1950., kada su radnici Kotar- 
skog staklarskog poduzeća »KRISTAL« razdraganih lica krenuli s piju- 
cima i lopatama na izgradnju svoje vlastite tvornice, na izgradnju svoje 
vlastite budućnosti. 





Zgrade stare gipsarne koje su porušene i na čijem je mjestu podignuta 
tvornica 


Nije slučajno, što početak ovih radova pada u vrijeme kada je u 
Jugoslaviji već izabran prvi radnički savjet. Ruše se stare centralističke 
forme upravljanja i postavljaju temelji angažiranja radnog kolektiva na 
upravljanju i rješavanju ekonomsko tehničke i kadrovske problematike. 
To se upravo simbolički podudara sa rušenjem starih i nepotrebnih 
zidova i priprema teren za novu tvornicu. Stari se materijal čistio i pri- 
premao za ponovnu upotrebu, gasilo se i miješalo vapno i to sve uz 
pjesmu i veselje, a na zadovoljstvo sviju nas. Parola »Tvornica radni- 
cima« nije bila više samo parola — već stvarnost koju su naši radnici 
shvatili u svoj njenoj važnosti, prednosti i odgovornosti. 

Zato će 27. III 1950. ostati zacrtan u analima tvornice kao simbol 
ostvarenja jednog zajedničkog cilja, kao primjer i smjernica budućeg 
rada i kao pouka da se do željenog cilja može stići samo jednim putem, 
putem uske suradnje, zajedničke volje i zajedničkog napora, a u socija- 
lističkim društvenim odnosima. 

Taj svijetao primjer složnog i požrtvovnog rada dali su: Bišćan 
Ivan st., Bišćan Antun, Brdarić Rezika, Cerovšek Alojz, Čitarović Mirko, 
Čebušnik Franjo, Fresl Blaženka, Frlić Željko, Hajplan Stanka, Ivan- 
šćak Ljudevit, Mahović Stjepan, Minihofer Adolf, Minihofer Stanko, 
Novak Katica, Noršić Božidar, Noršić Ivka, Puškar Mirko, Pećnik Stanka, 
Repuš Fanika, Račić Dragica, Roksandić Milan, Račić Marija, Šnidaršić 
Marija, Škiljan Milan, Šohinger Vjekoslav i Šetin Zvonko sa zidarima 
Račić Filipom, Minihofer Ivanom i Hofer Ivanom, kojima su pružili po- 
moć u radnoj snazi i prijevozu materijala pitomci Autoškole iz Samobora. 


Za izgradnju topionice osigurana su sredstva od Oblasnog narodnog 
odbora Zagreb u iznosu od šest milijuna dinara bez prethodne izrade 
ekonomsko-tehničke dokumentacije. 


Dok su se s jedne strane odvijali radovi na izgradnji hale za smje- 
štaj staklarske peći i adaptaciji vrlo neuglednih starih prostorija uz 
cestu, dotle se s druge strane osiguravao kadar za stručno izvođenje 
radova za peć, hladnjače, generatore itd. 

U to vrijeme postavljen je za direktora drug Franjić Kamilo, koji 
je pravilno objedinjavao pretežan dio navedenih poslova, i vodio brigu 
za osiguranje potrebnog budućeg stakloduvačkog i tehničkog kadra. 

Izgradnja peći kapaciteta četiri lonca s plinskim zagrijavanjem po- 
vjerena je zidarskoj grupi majstora Tepeš Josipa iz tvornice stakla 
»Straža« uz stručan nadzor druga Lasla Roberta tehničkog rukovodioca 
»Straže«, koji kasnije tj. 1. I 1951. dolazi u naše poduzeće na dužnost 
tehničkog rukovodioca. 


U prikupljanju nacrta za peć i generator, osiguranju stručne radne 
snage za izvođenje građevinsko-šamoterskih radova, u izradi strojeva 
za doradna odjeljenja mnogo nam je pomogao radni kolektiv tvornice 
stakla »Straža«. U navedenoj tvornici izrađen nam je stroj za sječenje 
kapa i stroj za opaljivanje. 

Iste godine dat je na izradu generator za proizvodnju plina u omla- 
dinsku tvornicu »Jedinstvo« u Jankomiru, koji su tamo izradili bravari 
Oslaković Maks i Rusan Josip, a odmah zatim dolaze i oni u naše podu- 
zeće. Njihovim dolaskom poduzeće je dobilo u svoju sredinu primjerne 
radnike stručnih kvaliteta, koji su svojim znanjem i zalaganjem mnogo 
učinili za našu tvornicu već od samog početka. Oni su u »Jedinstvu« iz- 
radili generator da bi godinu dana kasnije mogli izraditi drugi, konstru- 
irali i radili brusne strojeve za doradna odjeljenja (dva brusa za grubo 
brušenje, jedan brus za fino brušenje), izveli sve bravarsko-mehaničar- 
ske radove oko peći i hladnjača, osposobili i montirali naslijeđeni ele- 
vator za prenos ugljena na generator itd. . i 

Kako su se radovi primicali kraju, stizao je postepeno i staklodu- 
vački kadar, uglavnom majstori i prvi pomoćnici Siter Josip, Lipovšek 

Antun, Štih Stanko, Tomšić Ivan, Jutriša Franjo, Lohner Rudolf, Ben- 
čina Franjo, Podhraški Milan, topar stakla iz Hrastnika Jager Stjepan 
s pomoćnim toparom Prolić Andrijom. Stanovi za taj kadar bili su osi- 
gurani po privatnim kućama, dok je ostali kadar, ne uzevši u obzir izu- 
čene kristolobrusače, bio uglavnom nekvalificirani domaći kadar iz. Sa- 
mobora i okolice. I oni su također, iako već nešto kasnije, imali udjela 
u postavljanju novoizgrađenog poduzeća na čvrste noge. 


Peć za topljenje stakla zajedno s 4 hladnjače za odgrijavanje stakle- 


nih proizvoda i jednom peći za predgrijavanje šamotnih lonaca završena 
je krajem četvrtog mjeseca 1951. godine. Dne 28. IV 1951. u 18 sati upa- 


ljen je generator za proizvodnju plina, izvršeno puštanje plina u peć 


radi zagrijavanja i osposobljavanja peći za normalan daljnji rad na 
topljenju stakla. : 
Započeto je i prvo topljenje 12. svibnja 1951. godine. Prvi otopljeni 
komad stakla toga dana dat je Gradskom muzeju u Samoboru u znak 
sjećanja na početak rada nove tvornice stakla »KRISTAL« u Samoboru. 


Svečano puštanje tvornice u pogon izvršeno je 18. svibnja 1951. 
godine uz prisustvo predstavnika narodne vlasti i radnog kolektiva. Toga 
dana otvorena je prva stranica Spomen knjige, na kojoj je napi- 
sano: »DNE 18. MAJA 1951. GODINE PUŠTENA JE U POGON NOVA 
TVORNICA STAKLA U SAMOBORU, ČIJA JE IZGRADNJA POČELA 
27. II 1950. GODINE. PRVO STAKLO NAMIJENJENO JE ZA ŠIROKU 
POTROŠNJU GRADA I KOTARA SAMOBOR. SVEČANOJ PROSLAVI 
PUŠTANJA U POGON PRISUSTVOVALI SU NIŽE POTPISANI: 


FRANJO GAŽI — podpredsjednik Vlade NRH 
STIPE UGARKOVIĆ — pomoćnik Ministra rada o 
ANDRIJA FRNTIĆ — povjerenik za lokalnu privredu oblasti Zagreb 


ANDRIJA KAVALI — načelnik Komiteta za lokalnu industriju i 
obrt 


ZLATKO KEREKOVIC — pukovnik JA, direktor tvornice »Vladimir 
Bakarić« 


JURAJ LONČARIĆ — sekretar Kotarskog komiteta 


TEODOR ing ĐURIĆ — predstavnik Tehnološko-ekonomskog insti- 
tuta kemijske industrije 


PREBEG MIRKO — predsjednik Kotarskog NO Samobor, te pred- 
stavnici Oblasnog i Kotarskog narodnog odbora: Marković Savo, 
Štengl Mirko, Šporer Ivan, Bastijančić Čedo, Cvetković Josip, Knitl 
Franjo, Mustafija S., Vugrinec Stanko, Kufrin Milka, Žokalj Dra- 
gutin, i radnici tvornice stakla.« 


Direktor tvornice Franjić Kamilo otvorio je svečanu proslavu pred 
okupljenim zborom u zgradi topioničke hale na čijim je zidovima bilo 
otisnuto crvenim slovima: »U OVAJ NOVI OBJEKT PETOLJETKE 
UGRAĐENO JE 7200 DOBROVOLJNIH RADNIH SATI OVOG KOLEK- 
TIVA«. 

Dio članova kolektiva prilikom otvorenja tvornice 18. V 1951 


U svom izlaganju direktor je ukazao na potrebu osnutka jednog 
takvog poduzeća, na požrtvovnost i napor u toku izgradnje, kao i na 
probleme koji predstoje u budućem radu. Proslava poprima još sveča- 
niji karakter prispjećem pisma Predsjednika Republike JOSIPA BROZA 
TITA, koje glasi: 


MARŠAL JUGOSLAVIJE 
JOSIP BROZ TITO 
Beograd, maja 1951. 


Radnicima i namještenicima preduzeća »KRISTAL« 


j 


Samobor 


NAJSRDAČNIJE ZAHVALJUJEM ZA ČESTITKE KOJE STE MI 
UPUTILI I ŽELIM ČITAVOM VAŠEM RADNOM KOLEKTIVU NAJBO- 
LJI USPJEH U RADU. 

JOSIP BROZ TITO v. r. 

uspomena 


Ma pr Čjemnaua Kovnadt seloća VL nove 
bea KRVSTSEA" a Radanioy Drag 
lu Saunobon , Ao, smibura 19517 


C, ' ža g Birina. Zoe 
Bomeina fige Sion poče dh Maro z i 
JE genij Šedea m 
Shva Out Skila Mola PPR Do 
SP HUplća  Kogplau Klauka 
Lot Blošenko. Bo šhom dlžheo Aeetboja Polo 
4 abe pa 5: A. Ze» Me i 
pre a . faul 5 oto 
EL. daka VŽ La 
Vtnke te opre Hea 
“Porod ud o CP AE M1. ' e. 
Kota poze M ra Leb, Pa 


Potpisi prvih radnika prilikom otvorenja tvornice 18. V 1951. 








I tako je ovo malo poduzeće započelo svoj rad sa 98 radnika. Nije 
potrebno mnogo govoriti o poteškoćama na koje se nailazilo već od prvog 
dana, jer nam to najbolje ilustriraju naprijed navedeni podaci o pri- 
kupljenoj stručnoj radnoj snazi, čiji se broj ni u kom slučaju nije pribli- 
žlo stvarnim potrebama. Pretežan dio radnika .za rad na peći bili su 
nekvalificirani radnici iz Samobora i okolice koji su po prvi puta ugledali 
tekuće staklo, prvi puta stupili u kontakt sa staklarskom lulom i ostalim 
alatima potrebnim za proizvodnju, upoznali se s otežanim uvjetima rada 
na vrućini — povišenoj radnoj temperaturi. Njima je trebalo mnogo 
godina Priučavanja da steknu vještinu rukovanja užarenom staklenom 
talinom i osjećaj uzimanja staklene mase iz lonca za izradu pojedinih 
proizvoda. Osim toga važno je naglasiti kako je potrebna idealna među- 
sobna povezanost i spretnost radnika, što nalaže sam sistem rada, tj. da 
se iz prvobitne izduvane staklene »kuglice« predajom lule iz ruke u 
ruku preko kalupa željeznog oblika obrazuje proizvod, a da pritom ne 
dolazi do bilo kakvog zastoja, opekotina i tome slično. No ako bismo 
željeli u to vrijeme kategorizirati sve radove u tehnološkom procesu 
proizvodnje po težini, prvo bi mjesto svakako pripadalo radu, koji se 

Prvi stakloduvači majstori prilikom otvorenja tvornice 





Kristalobrusač majstor za vrijeme rada 

obavljao prilikom prvog ubacivanja šamotnih lonaca u peć. Šamotni 
lonci, koji se trebaju smjestiti u peć za topljenje stakla, moraju se pret- 
hodno zagrijati na približno istu temperaturu tj. na 1100—1200%C u 
posebnoj peći za predgrijavanje lonaca. Tada se ta peć otvara, a ujedno 
se otvaraju i otvori na peći za topljenje stakla radi ubacivanja lonaca. 
Radna temperatura naglo se i mnogo povisuje, a tada treba što brže i 
što spretnije prenijeti lonac. Što brže, da ne dolazi do naglog hlađenja 
lonca, udara hladnog zraka ili promaje, a spretnije da ne dođe do udara 
prilikom prenošenja ili smještaja lonaca u peć. 

Grupa ljudi — uglavnom stakloduvača i topar stakla, prilazi uža- 
renom loncu, pomoću željeznih kuka postavlja ga na drvenu dasku, koja 
jasno, odmah počinje gorjeti i bez ikakvih priručnih sredstava prenosi 
lonac u peć, gdje se svaki namješta na svoje određeno mjesto. Takav 
posao ponovljen je četiri puta radi popunjenja kapaciteta peći, četiri puta 
u vatri, dimu i upravo nevjerojatno visokoj temperaturi isijavanja. No, 
bilo je to samo jednom u historiji >KRISTALA«, jer su odmah zatim pri- 
bavljena kolica za prevoz i sva potrebna zaštitna sredstva. 


Prva proizvodnja započela je uskim asortimanom, uglavnom proiz- 
vodnjom cilindara za petrolejske svjetiljke, čaša i ugostiteljskih boca 
na željeznim kalupima, kriglama za pivo i šalicama za crnu kavu izradom 
na preši, te vučenjem staklenih štapova za dugmad, jer je to bio jedini 
izlaz za iskorištenje kapaciteta peći obzirom na ograničen broj i kvali- 
tete stručnog stakloduvačkog kadra. Izrada artikala na drvenim kalupima 
započela je nešto kasnije, koncem 1951. godine, kad je tržište zahtijevalo 
vrlo raznolik i proširen asortiman. Budući da u to vrijeme nije bilo 
drvotokarske radionice u poduzeću, a ni financijskih sredstava za njeno 
formiranje, izrada drvenih kalupa povjerena je privatniku Katanec 
Jakobu u Sv. Nedjelji — selu kraj Samobora udaljenom 7 km od same 
tvornice. Kako je on bio okupiran i svojim poslovima, kalupi za nas 
mogli su se izrađivati samo u ograničenom broju. Doprema se vršila 
kamionom ili biciklima u vrećama, a prerezivanje istim vršilo se obič- 
nom ručnom pilom u tvornici sve do 1958. godine kada je po odluci 
Radničkog savjeta osnovana i puštena u pogon vlastita kaluparna. 

Snabdjevanje sirovinama, a naročito pogonskim gorivom — uglje- 
nom, predstavljalo je jedan od vrlo velikih problema. Naime, potrebne 
količine ugljena za pogon generatora nisu bile osigurane, tako da je 
poduzeće dobavljalo ugljen iz raznih izvora (Golubovec, Senovo, Mursko 
Središće, Grdanjci, pa čak i iz Save) različitog kemijskog sastava i razli- 
čite kalorične vrijednosti, što se nepovoljno odrazilo na sam rad gene- 
ratora u nekvalitetnoj proizvodnji plina, odnosno u otežanom radu na 
topljenju stakla. Proizvedena roba uskladištavala se, zapravo smještala, 
u nenatkrite prostore gdje je bila izložena padavinama i velikim promje- 
nama temperature i tako čekala na dalju obradu. Ta se obrada obavljala 
na najjednostavniji način prilagođavajući kvalifikaciji radnika. 

Odrezivanje »kapa« (suvišnog ali neizbježnog izduvanog dijela na 
staklenom proizvodu) vršilo se na stroju pomoću plamena na disuplin, 
koji je bio prilično skup uz otežanu nabavu. U slučaju nepravovremene 
isporuke disuplina punio se acetilenski aparat karbidom i na taj način 


19 





sjekle kape. Jasno da je time došlo do nepotrebnog otpada zbog lošeg 
odrezivanja-sječenja. Stroj za opaljivanje zataljivao je rubove proizvoda 
pomoću benzina, a da ne govorimo o manjkavostima koje su bile nemi- 
novne, a uzrokovane različitom lokacijom pojedinih pogonskih odjelje- 
nja. Brusiona kristala ostala je udaljena od pogona oko jedan kilometar 
na putu do tvornice prema centru Samobora, u privatnim zgradama kraj 
Praunsbergerovog dvorca. Nedaleko brusione kristala, preko ulice, u 
dvorištu navedenog dvorca, nalazilo se skladište sirovina i gotove robe 
uz koje je bilo i odjeljenje za pakovanje. Unutarnji transport poluproiz- 
voda i gotove robe na ovim relacijama vršio se u prvo vrijeme ručnim 
kolicima i konjskom spregom, što je izazivalo velike troškove transporta 
i lom proizvoda. 


Upravna zgrada, kancelarije i vlastita prodavaonica bile su smje- 
štene na glavnom trgu u Samoboru na mjestu današnje trgovačke radnje 
»Samoposluživanje«. 

Iz dana u dan uočavali su se i javljali raznorazni problemi, stvarale 
nove teškoće, izučavao kadar, sticala iskustva a sav taj pokusni rad 
rezultirao je time, da je 1951. godina završena negativnim financijskim 
rezultatom, jer poduzeću nisu odobrene olakšice pokusnog pogona. Za 
nastali gubitak Narodna banka kreditira daljnje poslovanje poduzeća, 
koje se kasnije pokriva uspješnijim radom. 

Zbog vrlo teške ekonomsko-tehničke i organizacione problematike 
vrše se personalne promjene u poduzeću, te umjesto dosadašnjeg direk- 
tira Franjić Kamila, dužnost direktora preuzima drug Cvetković Josip. 
Od tada je uz ime druga Cvetković Josipa vezana inicijativa i mobilizi- 
ranje svijesnih snaga radničkog upravljanja na poduzimanju efikasnih 
mjera u pravcu savlađivanja svih poteškoća. 

Puštanjem u pogon topionice stakla, stvoreni su osnovni uvjeti za 
postojanje i razvoj jedne staklarske industrije. No ostvarenje tog cilja 
nametalo je niz krupnih i važnih zadataka, čijem se provođenju pristupa 
početkom 1952. godine. Prvenstveno se prišlo uhodavanju i sređenju 
novog pogona, koji se tada nalazio na prostoru pod zgradama od 520 
kvadratnih metara i to: 


vratarnica 6 m? 
topionička hala 224 
generatorska zgrada 71 e 
doradno odjeljenje 120. ,, 


Na jugozapadnoj strani topioničke hale, na mjestu gdje je danas 
nova peć za predgrijavanje lonaca, izgrađuje se prostorija za čišćenje 
staklenog krša (staklene krhotine, koje se mogu ponovno topiti). Neda- 
leko nje nasuprot zadnjem dijelu hale uz cestu iza doradnog odjeljenja 
podiže se provizorna drvena šupa — prostorija za smještaj pijeska, koji 
služi za brušenje stakla. Kraj ulaza u tvornicu sa strane uz cestu, ispred 
doradnih odjeljenja osposobljava se skladišni prostor za doradu i iz- 
gradnju prostorije za kancelariju uprave. Izvan tvorničkog kruga zbog 
sigurnosnih mjera, izgrađeno je skladište za naftu i benzin. 

Usporedo s tim preuređuju se hladnjače, koje nisu po konstrukciji 
odgovarale svojoj namjeni, izgrađuju se dvije peći za naknadno dorađi- 
vanje već izduvanih boca i vrčeva, izrađuje se novi generator i uređuje 
elevator za prenos ugljena na generator. 





Slika tvornice s prednje strane 





Snimak tvornice iz perspektive 

Tokom 1952. godine organi radničkog upravljanja detaljno su razmo- 
trili postojeće stanje u obimu jugoslavenske privrede i stranog tržišta 
s osvrtom na ekonomičnost i dalji perspektivni razvoj poduzeća. Zbog 
toga se koncem 1952. godine nameće potreba izrade nacrta i prikupljanja 
tehničke dokumentacije za buduću tvornicu, koja mora biti, želimo li 
daljnji prosperitet, povezana u jednu cjelinu. Nije potrebno govoriti o 
nužnosti sjedinjavanja svih odjeljenja različito lociranih, koje, osim toga 
što su podvojena, nezadovoljavaju ni osnovnim higijensko-tehničkim 
uvjetima rada. Na taj je način izrađena odgovarajuća ekonomska i tehno- 
loška dokumentacija za novu rekonstrukciju poduzeća. U 12. mjesecu 
1953. odobren je dugoročni kredit za izgradnju u iznos uod 30 milijuna 
dinara, ali uvjetovan s rokom utroška do 31. XII 1953., dakle za nepun 
mjesec dana, što je predstavljalo potrebu hitnog iskorištenja čim veće 
sume odobrenog kredita. Zbog toga se prisupilo uglavnom nabavi većih 
količina građevnog materijala — željeza, drva, cementa i drugo, a za što 
je svega iskorišteno 17,875.232.— dinara da bi se početkom 1954. moglo 
nesmetano nastaviti radovima do odobrenja novog kredita, odnosno osi- 
guranja financijskih sredstava iz nekog izvora. 

Do tada tj. u toku 1953. osim nabavljenog materijala izvedeni su 
samo terenski radovi na zemljištu do postojeće hale, koje je bilo pod 
usjevima i služilo kao obradivo zemljište. Izvršen je široki otkop padine 
terena do dubine sadanjeg podruma. Usporedo s tim radovima djelomično 
je izgrađen obrambeni zid uz potok »Gradnu« od postojećih generatora 
do prve brane uzvodno u duljini od sedamdeset metara. To je u ono 
vrijeme bilo jedan od vrlo važnih zadataka, jer je u toku započetih 
radova na dogradnji došlo do većih šteta prilikom izljeva potoka Gradne 
iz korita. Tada je voda odnijela nešto drvenog materijala za gradnju, 
zamuljila pogonske dijelove generatora — vodenu turbinu i ventilator, 
što je onemogućilo rad cijelog pogona u toku jednog dana. 

Prispjećem dugoročnog kredita od petnaest milijuna dinara iz općin- 
skog investicionog fonda nastavljaju se tako započeti radovi na dogradnji 
1. IV 1951. pod vodstvom građevnog stručnjaka druga Šver Martina, a uz 


pomoć građevnog tehničara druga Cvetković Vlade. Nastavlja se dalj- 


njim uređenjem gradilišta, niveliranjem i iskolčenjem terena, te preostat- 
kom iskopa zemlje. Ujedno dolazi i do nekih izmjena, koje prvobitnim 
nacrtima nisu bile predviđene, a to je premještanje tlačnog cjevovoda 
turbine na vodeni pogon, koji je prolazio kroz temelje novogradnje i 
onemogućavao potpuno iskorištenje podrumskih prostorija. Isti se pre- 
mješta ispod glavne ceste uz tvornicu, a sve to na račun proširenja spoj- 
nog hodnika do postojeće tvorničke zgrade na jednoj, a do širine nove 
dogradnje na drugoj strani. Tim proširenjem spojnog hodnika — veze 
između starog i novog dijela tvornice — dobio se u podrumu prostor za 
šamotarsku radionu, a u prizemlju hodnik u kojem su se mogle smjestiti 
još tri hladnjače za otklanjanje napona u staklu, kao i pretprostor za 
garderobu. 


Da bi se radovi na gradnji mogli nesmetano odvijati i u vrijeme 
kišnih dana, izgradila se provizorna drvena šupa uz potok Gradnu 
prvenstveno za potrebe tesara i betoniranje montažnih gredica za stu- 

pove dogradnje a istovremeno se uz cestu preko puta novogradnje po- 
stavlja provizorna nadstrešnica za savijanje željeza. Težište radova 
bačeno je na potpunu izgradnju, odnosno dovršenje obrambenog zida, 
koji je bio dovršen do prve brane. Radovi su dovršeni na dužini od 
daljnjih šezdeset metara uzvodno od prve do druge brane upravo neko- 
liko dana prije katastrofalne poplave početkom maja 1954. godine, te 
je time spriječena ogromna šteta na gradilištu i pogonu. Prilikom te 
poplave porušen je stari potporni zid u dužini od dvadeset metara druge 
brane do brane Bijelog potoka. Zid je ponovo postavljen uz ostale po- 
pravke i manje štete kod treće brane i sabirnog bazena. Najviše truda 
na radovima oko podizanja obrambenog zida uložio je naš stari majstor 
zidar-šamoter Hofer Ivan. 

Usporedo s ovim radovima, odvijao se rad na glavnom objektu nor- 
malno, uz neke manje poteškoće oko nabave betonskog željeza manjeg 
profila ili suhe jelove građe za izradu stolarije. Veće poteškoće osjećale 
su se u pomanjkanju stručnih radnika, koji su silom prilika regrutirani 
iz nekvalificiranih i polukvalificiranih i tako samostalno obavljali niz 
građevinsko-obrtničkih radova. Tako je koncem 1954. godine dovršen 
armirano betonski kostur i zgrade su stavljene pod krov. 


Prvi zadatak u 1955. godini bio je zatvaranje i ostakljivanje zgrade 
da bi se i u toku zimskih mjeseci omogućilo unutrašnje dovršenje najpo- 
trebnijih prostorija, što je bilo nastavljeno već u siječnju mjesecu jer je 
povoljno toplo vrijeme pogodovalo izvršenju svih potrebnih radova. Ako 
bismo željeli govoriti o nedostacima koji su u najvećoj mjeri utjecali na 
predstojeće radove, onda je to nedovoljno i povremeno dobivanje finan- 
cijskih sredstava. U nekoliko navrata u toku 1955. godine ponestalo je 
sredstava za gradnju, tako da se radilo neplanski, otpuštali radnici sa 
gradnje na neodređeno vrijeme, a neki radovi izvodili i naknadno, kao 
što je na pr. vodovodna i elektroinstalacija, radi čega je došlo do pove- 
ćanih troškova izgradnje zbog naknadnog oštećenja zidova i nepotrebnog 
ponovnog žbukanja. 

Tokom 1955. godine poduzeće dobiva iz općinskog investicionog 
fonda jedanaest milijuna dinara čime je omogućeno najpotrebnije dovr- 
šenje, tako da je koncem godine potpuno dovršeno više prostorija — 
dorada, bravarska radiona, pakeraj, skladište kristala i gotove robe i u 
listopadu mjesecu izvršeno preseljenje doradnih odjeljenja u nove pro- 
storije, a datum preseljenja vezan je uz proslavu Dana Republike. 


Za potpuno dovršenje ostalo je još niz poslova, kao dovršenje stu- 
bišta, zidanje dimnjaka izvan krovova, izrada kanala i glaziranje beton- 
skih stolova u brusioni, postavljanje sanitarnih objekata, instaliranje 
rasvjete u brusioni i kancelarijskim prostorijama i niz sitnijih poslova, 
koji su se odvijali nešto sporije zbog pomanjkanja financijskih sredstava 
u toku 1956. i 1957. godine, kada je izvršeno konačno preseljenje i zatvo- 
ren tvornički krug žičanom ogradom. 


Poduzeće je u toku izgradnje kao i proširenja kapaciteta koristilo 
kredite u ukupnom iznosu od 56,147.601.— dinar i to: 


iz Republičkog fonda 17,875.232.— dinara, iz Općinskog investicionog 
fonda 22,809.611.— dinara, iz Investicionog fonda NOO grada Zagreba 

4,462.758.— dinara, s vlastitim ulaganjem od oko 10,000.000.— dinara. 
Veća ulaganja iz vlastitih fondova nisu bila moguća, jer je poduzeće bilo 
obavezno iz svojih slobodnih sredstava otplaćivati investicione zajmove 
za osnovna sredstva, kao i obrtna, koja smo u toku 1958. godine povećali 
zajmom od pet milijuna dinara od Komunalne banke Zagreb. 


Zajedno s radovima, koji su se odvijali na dogradnji tvornice, vodila 
se konstantna borba za osvajanje novih vrsta stakala, proširenje asorti- 
mana, uzdizanje vlastitog kadra, osiguranje domaćeg i inozemnog tržišta 
i za poboljšanje kvalitete. Nakon nepune dvije godine rada peći za to- 
pljenje stakla, počinju se primjećivati razne nepravilnosti njenog rada, 
koje su signalizirale potrebu remonta. Prvi remont izvršen je koncem 
sedmog mjeseca 1954. pod nadzorom tehničkog rukovodioca ing Vidiš 
Slobodana, koji se nalazi već godinu dana u našem poduzeću i na čiju 
je inicijativu Radnički savjet donio odluku za povećanje kapaciteta peći 
od četiri na šest lonaca. Njegovom zaslugom dolazi i do usvajanja novih 
vrsta stakala — opalnog stakla u raznim bojama, običnog ljubičastog 
stakla za izradu naočala, kao i dobivanje bezbojnog kristalnog stakla, što 
je do tada predstavljalo velik problem. 


Povećanje kapaciteta peći uvjetovalo je i povećanje broja hladnjača 
za odgrijavanje staklenih proizvoda. Zbog toga su dograđene još tri nove 
hladnjače. 


U 1954. godini poduzeće prvi puta prodire na strano tržište s raznim 
proizvodima iz običnog i kristalnog stakla. Ta se prodaja odvija preko 
izvoznih poduzeća »Stekloeksporta« iz Ljubljane i »Hempra« iz Beograda 
a kasnije i preko »Kemija-Impexa« iz Ljubljane i »Kemikalije« iz Za- 
greba. Da bi se postigli što veći rezultati na vanjskom tržištu organizi- 
rane su razne izložbe preko »Hempra« iz Beograda, duž Azije i Afrike, 
poslane kolekcije kristalnog stakla u Italiju, J. Ameriku, Cipar, Grčku 
i Indiju. Općenito se u to vrijeme pristupilo unapređenju prodaje putem 
raznih oblika ekonomskog publiciteta i propagande, kao što su: izložbe, 
izlaganje na sajmovima, izrada uzoraka, kolekcija, kataloga i sl. 


Danas više nije potrebno reklamiranje, jer smo na vanjskom tržištu 
postigli zavidan uspjeh, a pretežno smo snabdjevači zemalja čvrste va- 
lute, i to: Zap. Njemačke, Engleske i Švicarske, a visina izvoza dostigne 
i do 75% mjesečne proizvodnje. 


Našim proizvodima stekli smo takvu afirmaciju da smo poznati po 
cijeloj našoj domovini, što dokazuju gotovo svakodnevne posjete stručnih 
ekskurzija i raznih delegacija. 


U cilju postizanja što većeg poslovnog uspjeha poduzeća sav daljnji 
rad organa upravljanja i rukovodioca pojedinih sektora bio je usmjeren 
na rješavanje i otklanjanje postojećih problema, koji su znatno utje- 
cali na normalnu proizvodnju u 1955. godini. Ti problemi obuhvaćaju 
usko grlo proizvodnje, — peć za topljenje stakla i njena tehnička nesu- 
vremena konstrukcija, zastarjeli način rada na stroju za odrezivanje 
i opaljivanje, pomanjkanje stručnog kadra, povećanje asortimana za 
izvoz itd. 

Posjet Maršala Tita našem štandu na Velesajmu u Zagrebu 











Posjet Dr. Ivekovića, nar. zastupnika i druga Vjećeslava Holjevca 
predsjednika GNO Zagreb tvornici 





Drugovi Dr Iveković, nar. zastupnik i predsjednik GNO Zagreb drug Holjevac = i 1 nI 
u razgovoru sa predstavnicima tvornice Delegacija UN u razgovoru sa direktorom tvornice drugom Cvetkovićem 

Peć je predstavljaja usko grlo iz nekoliko razloga i to: 


1. slaba konstrukcija, koja potječe još od prvog remonta, kada je peć 
od četiri lonca povećana na šest lonaca, bez ikakve preinake kapa- 
citeta komora i plamenika s ugrađenim nekvalitetnim vatrostal- 
nim materijalom (jer uvoznog nije bilo). Zbog toga je došlo do 
vruće reparature plinskih komora zalivenih staklom, češće puca- 
nje lonaca, ispadanja »nastavaka« i »potkova« iz okvira peći; 


2. pomanjkanje stručne radne snage, osobito nakon odlaska nekoli- 
cine visokokvalificiranih stakloduvača na rad u novopodignute 
tvornice stakla, gdje su predstavljali jezgro stakloduvačkog kadra. 
Tada se formira brigada za izučavanje novim kadrova; 


3. naglo proširenje asortimana, što znači prvenstveno — ovladati 
tehnikom izrade novih oblika proizvoda. 


Sve to je u velikoj mjeri utjecalo na nedovoljan priliv robe u do- 
radna odjeljenja, gdje su na strojevima za paljenje i odrezivanje izvršene 
preinake na pogon butanom, što je pridonijelo povećanoj produktivnosti, 
a da ne govorimo o općenito povećanoj produktivnosti rada cijele dorade 
nakon preseljenja koncem 1955. godine u nove prostorije, čime su stvo- 
reni normalni radni uvjeti i gdje se uvelike izmijenio način rada. 

Organi radničkog upravljanja suočeni s izloženom problematikom 
donijeli su odluku za dalju rekonstrukciju tvornice. 

Tako je kao u prvi plan za 1956. postavljena izgradnja potpuno odgo- 
varajuće peći za topljenje stakla. Pristupilo se generalnom remontu 
20. IV 1956., koji je trajao oko 40 dana. Vrijeme remonta iskorišteno je 
i za ostale radove, tj. proširenje topioničke hale čime je stvoren prostor 
za povećanje kapaciteta peći (ali nesimetričan), koji je bio potreban radi 
usklađenja kapaciteta ostalih odjeljenja. Ujedno se izvode radovi oko 
novog plinskog cjevovoda, čistača plina, osposobljava se pogon turbine 
za ekonomičniji rad, obnavlja strojni park itd. 

Puštanjem osamlončane peći u pogon po izvođačima zidarsko-šamo- 
terske grupe Drager iz Hrastnika, kao i stvorenim boljim uslovima rada, 
trebalo je usmjeriti rad na postizanje što boljeg financijskog uspjeha, 
da bi se nekako nadoknadili i gubici zbog zastoja u vrijeme remonta, i 
to povećanjem proizvodnje, kvalitetnom izradom, smanjenjem otpada, 
osiguranjem stručnog kadra. Naziru se potrebe formiranja novog odje- 
ljenja — dekoriranja stakla, kojim bi se kompletirao asortiman luksuz- 
nog stakla ručne izrade. Zato se u 1957. godini, nakon preseljenja bru- 
sione kristala, osigurava prostor za odjeljenje slikanja stakla od dvije 
prostorije. U jednoj se prostoriji izučavaju nekvalificirane radnice novom 
zanatu, nanosu ivica, cvjetića, listića i slično pomoću kista s bojom na 
staklo u čemu im mnogo pomaže visokokvalificirani majstor dekorater 
Furjan Slavko. U drugu prostoriju smješta se nabavljena trokomorna 
mufolna peć za pečenje boja na staklu s mjernim instrumentima i komo- 
rama za hlađenje izrađena po »Elektroinstalaciji« iz Sl. Bistrice. 

Godine 1958. to odjeljenje započinje serijskom proizvodnjom i danas 
daje vrlo lijepe rezultate uz još nekoliko novo usvojenih dekora u kri- 
stalnom ledu. 

U 1959. godini dolazi do remonta osamlončane peći, koja je bila u 
punom pogonu tri godine i time opravdala svoj normativ rada. Remontu 
se prišlo 3. VII 1959. uz montiranje instrumenata na peći i nadopunom 
komandne ploče u generatorskoj stanici u svrhu olakšanja rada i pra- 
ćenja proizvodnog procesa. Remont je završen do 10. VIII 1959. kada se 
normalno nastavilo oblikovanjem proizvoda. 

Time bi zapravo bio završen ciklus izgradnje i proširenja kapaciteta, 
čime su stvoreni uslovi za daljnji normalan rad i tek tada je stvo- 
rena baza za jedno ekonomičnije i rentabilnije poslovanje. 

No nisu izostali rezultati ni u dosadašnjem poslovanju. Iako pod 
veoma teškim okolnostima, ipak je uvijek učinjen korak naprijed, uvijek 
se uložio maksimum snage i volje da se pronađu najpovoljnija tehničko 
proizvodna i komercijalno-financijska rješenja. Te napore i postignute 
uspjehe najbolje ilustriraju ovi podaci: 


Pređizvodnja 


Godina po količini po vrijednosti 

1951. početak pokusnog rada 

1952. 95 tona 64,710.000.— 
1953. 76 ji 68,420.000.— 
1954. (remont) 68, 72,810.000.— 
1955. 110 . 108,139.000.— 
1956. (remont) 120 Z 112,619.000.— 
1957. 158 Z 157,535.000.— 
1958. 15996. 177,013.000.— 
1959. (remont) 137 KA 187,822.000.— 
1960. 209 3 247,0 70.000.— 
1961. (plan) 215 : 264,000.000.— 


Ovdje je svakako potrebno naglasiti znatno obogaćenje asortimana 
proizvodnje, kako po količini tako i kvaliteti usvojenih proizvoda. 

Time još uvijek nije postignut konačan cilj, tako da danas poduzeće 
stoji pred rješenjem jednog ogromnog zadatka, pred daljnjim povećanjem 
kapaciteta i modernizacijom pogona. U tu svrhu već je izrađen elaborat 
koji predviđa: 

1. izgradnju jedne trolončane peći za topljenje samo specijalnih 

vrsti stakala, dok bi postojeća peć služila isključivo za obično 
i eksportno staklo; 

2. izgradnju dviju odgrjevnih peći (hladnjača); 

3. povećanje kapaciteta stroja za odrezivanje nabavom još jednog 

modernog stroja; 

4. primjenu tračnih brusilica s uređajem za pranje i sušenje, čime 

se iz temelja mijenja način dosadašnjeg rada, usklađuju kapaci- 


teti, osigurava bolji kvalitet, smanjuje lom uz oslobođenje znatnog 
broja radnika koji će se zaposliti kao brusači. 


29 


Na taj način omogućava se maksimalno korištenje svih unutarnjih 
rezervi poduzeća, što će s druge strane dovesti do povećane produktiv- 
nosti rada i sniženja troškova poslovanja, tako da će poduzeće istupiti na 
domaćem i stranom tržištu s najpovoljnijim uvjetima, vodeći računa o 
željama i potrebama naših potrošača i tako opravdati svoje postojanje 
pred kolektivom i zajednicom. 

Među najveće uspjehe koje je naše poduzeće postiglo možemo ubro- 
jati uzdizanje stručnog kadra — stakloduvača, kristalobrusača, topara i 
tehničkog osoblja, što je i bio ključan problem od samog početka rada 
tvornice, kada se pretežan dio radnika trebao osposobiti za buduće 
»kugličare«, »nabirače«, »pomoćnike«, »majstore« i ostala zvanja. U tome 
su mnogo pomogli prvi majstori zanata, koji su u naše poduzeće već 





Članovi kolektiva koji su položili ispit za VK i K sa ispitnom komisijom 


stigli kao iskusni radnici. U prvome redu bili su to stakloduvači, čija 
imena nalazimo među radnicima osnivačima, koji su svoje vještine pre- 
nijeli na naše ljude i pripremali ih tokom godina da postanu samostalni 
i da ovladaju stručnim znanjem. 

U pogledu osposobljavanja kadra, koji je trebao zadovoljiti na razno- 
vrsnim poslovima, kao što je, na primjer, rukovanje generatorima — 
procesom uplinjavanja ugljena, priprema smjesa za određene vrste sta- 
kla, proces topljenja, predgrijavanja šamotnih lonaca i niz drugih po- 
slova, koji su usko povezani s procesom rada na pripremi staklene taline 
za obradu, svoje znanje i iskustvo prenio je na naše radnike tadanji 

topar stakla Jager Stjepan iz Hrastnika. On je svojim nesebičnim zala- 
ganjem uz mnogo neprospavanih noći, a što nalaže i sama priroda posla, 
uspio osposobiti današnjeg topara Skendrović Stjepana, koji je tokom 
višegodišnjeg rada uz praktičan rad u nekim srodnim tvornicama postao 
potpuno samostalan i vrstan majstor. Drug Jager nije ljubomorno čuvao 
ni ostala iskustva, koja je stekao svojim dugogodišnjim radom po sta- 
klarskim tvornicama, kako u inozemstvu tako i kod nas, već je sve to 
nastojao prenijeti na naš kolektiv i pomoći mu na rješavanju onih pro- 
blema, koji su bili rješivi u okviru njegove moći i njegova znanja. On je 
iz našeg poduzeća otišao u mirovinu, ali ga radni kolektiv tvornice ne 
zaboravlja, mnogo mu je zahvalan, a što mu je iskazao prilikom njego- 
vog odlaska iz našeg poduzeća, javnim priznanjem i nagradom. 

Listajući tako redom stranice zapisnika kadrovskih komisija na ko- 
jima se redovno nalazilo rješavanje izobrazbe radnika, sjećamo se još 
mnogih drugova, koji još i danas aktivno rade u poduzeću, a mnogo su 
pomogli u ono vrijeme izgradnje vlastitog kadra. Takav primjer pružio 
nam je drug Prah Janez, stakloduvački majstor, koji je do nedavna bio 
i poslovođa peći. On je okupio oko sebe brigade domaćih mladih ljudi, 
priučavao ih staklarskim vještinama i naučio samostalnom radu, da bi 
oni danas-sutra bili nosioci proizvodnje, neovisni o vanjskim stručnja- 
cima. Uz ime Praha ne smijemo zaboraviti ni ostale majstore duvače 
koji su vodili brigu o takvom načinu uzdizanja kadrova. 


Zahvaljujući vođenju jedne tako pravilne kadrovske politike uspjeli 
smo izgraditi vlastiti stakloduvački kadar preko naših mladih radnika 
kao što su: Bojević D., Kuzmanović S., Modrić D., Modrić T., Prevendar 
J., Runtas M., Runtas V., Runtas J. I., Radulović Z., Štengl J., Tišma M., 
Trčak A; Turk 1.1 drugi. 

Poduzeće trenutačno raspolaže dovoljnim brojem kadrova za sva 
radna mjesta, čak postoje i rezerve, koje će se iskoristiti nakon izgradnje 
još jedne lončane peći. 

Veoma daleko odskočio je i kristalastobrusački kadar, čiji se broj 
upravo udvostručio, a buduće potrebe nalažu još daljnje povećanje. Ta- 
kav razvitak ne će predstavljati nikakav problem, ako imamo u vidu 
da u brusioni kristala rade odlični majstori, koji su već do sada dali 
sve od sebe da postave na vlastite noge mnogo mladog kadra, koji je 
imao volje i smisla za takav specijalan, gotovo umjetnički rad. Bili su 
to, a ostaju i danas Čebušnik Franjo, Minihofer Stanko, Škiljan Milan, 
kao kristalobrusači i Matković Mijo kao graver, te Novak Katica kao 
kupač kristalnog stakla. Na tom veoma teškom i po zdravlje opasnom 
poslu ona je radila još u poduzeću »Rafinerija« u staroj brusioni. Iz- 
gubivši zdravlje zbog nedovoljne higijensko-tehničke zaštite, ona svoje 
znanje prenosi na mlađu mušku radnu snagu, a preuzima mjesto crtača 
označivača dezena koju vrstu posla opet samo ona najbolje obavlja. 


Osim toga kadrovska politika poduzeća polazi putem uzdizanja 
tehničkog kadra. Već u samom početku rada tvornice tehničarka Šteng1 
Zorka upućuje se na praktičan rad u tvornicu stakla Hrastnik, gdje 
stiče iskustva kako na analitičkom radu u laboratoriju tako i na odvi- 
janju tehnološkog procesa proizvodnje uz pomoć dugogodišnjeg staklar- 

skog stručnjaka ing Eduarda Birse — tehničkog direktora tvornice. Vra- 
tivši se iz Hrastnika vrši dužnost pogonskog tehničara sa specijalnim 
zadatkom rada na obezbojavanju stakla, kao i proizvodnji novih vrsta 
obojenih stakala, što je predstavljalo u početku rada veliki problem. U 
to vrijeme nalazio se u poduzeću ing Kurija, koji nakon nepune godinu 
dana odlazi u mirovinu. Raspisom natječaja za popunjenje mjesta teh- 
ničkog rukovodioca, javlja se ing Vidiš Slobodan, koji u našem poduzeću 
radi još i danas i nosilac je svih daljnjih inicijativa na rješavanju 
tehničko-tehnološke problematike. 

Slobodno možemo reći da se sav tehnički kadar izučavao na vlasti- 
tim praktičnim iskustvima, što možda u odnosu na današnji razvoj sta- 
klarstva u svijetu još uvijek nije dovoljno. Uz stručno obrazovanje 
radnika na praktičnom radu, pristupilo se i teoretskom obrazovanju za 
sticanje kvalifikacija putem seminara. Prve kvalifikacije postignute su 
već 1953. godine. Tada je pristupilo ispitima 10 radnika za VK i 18 
radnika za PK. Već slijedeće godine nastavlja se takvim radom, kada 
je položilo ispite 37 radnika, i to: 3 staklara za K, 7 staklara za VK, 4 
kristalobrusača za VK i 23 priučena radnika za PK. 

Na stručni tečaj PAZ-a tada polazi 70 polaznika, koji s uspjehom 
polažu ispite raznih službi. 

U 1958. godini nastavlja se seminarima za opće obrazovanje i posti- 
zanje kvalifikacija, koji se nastavlja u toku 1959. i 1960. godine, tako 
da je ukupno kroz seminare prošlo 9 radnika za VK, 28 za K i 49 za PK, 
koji su i položili ispite. Za članove organa upravljanja i društvenih or- 
ganizacija poduzeća organizirana su dva posebna seminara »Nagrađi- 
vanje po jedinici proizvoda« i »Novi propisi i nove privredne mjere« 
kojeg je pohađalo 48 polaznika. 

Velike poteškoće osjećaju se i u fluktuaciji radne snage kako u 
proizvodnim odjeljenjima tako i u administraciji. Možemo slobodno reći 
da je u nekim odjelima došlo i do stopostotnih izmjena osoblja, kao na 
primjer u knjigovodstvu, komercijalnom i općem odjelu, što se svakako 
odrazilo na poslovanju tvornice, kao i velikim naporima osposoblja- 
vanja novo pridošlog kadra. 

U okviru komercijalnog sektora dolazilo je do vrlo čestih promjena 
i to u pogledu rukovodećeg kadra, što je ugrožavalo normalan tok i 
razvoj pravilne poslovne politike. Činjenica je da je kroz radno mjesto 
»komercijalni rukovodilac« do danas prošlo mnogo osoba, kao Sevda- 
rušić Marijan, Habuš Milivoj, Baraković Stjepan, Zlodi Franjo, Freier- 
muth Oskar i Zgurić Velimir, koji se sada nalazi na toj dužnosti. Danas 
ovaj sektor uz punu suradnju organa upravljanja i ostalih sektora u 
poduzeću vodi pravilnu poslovnu politiku u pravcu jačanja ugleda na- 
šeg poduzeća, vodeći računa o usklađivanju proizvodnih mogućnosti 
s potrebama tržišta. 

Ne ćemo pogriješiti, ako kažemo da je isto tako teška situacija bila 
s knjigovodstvenim osobljem. Prelaskom na nove privredne mjere, tre- 
balo je prvenstveno prići osiguranju stručnog kadra, zbog čega dolazi 
do velikih personalnih promjena. Koncem 1953. godine dolazi na dužnost 
šefa računovodstva drug Miklošić Ljudevit, kome i pripadaju najveće 


32 





zasluge u uzdizanju stručnog i pomoćnog osoblja, reorganizaciji poslova, 
sređivanju dokumentacije i pokazatelja financijskog poslovanja. 
Djelovanje općeg sektora u prvim počecima rada tvornice odvijalo 
se putem personalnog referenta, jedne administrativne osobe, što je uvje- 
tovalo izvršenje samo najnužnijih zadataka. Da bi personalna služba 
odgovorila svim postavljenim zadacima trebalo ju je prvenstveno oja- 
čati stručnim kadrom. U 1955. godini dolazi za sekretara poduzeća Bar- 
bulov Štefica koja je svojim marljivim radom mnogo pridonijela na 
sređenju postojeće kao i uvođenju novo potrebne dokumentacije u vezi 
općih poslova kao i unapređenju kadrovske službe. No, obzirom na 
obimnost poslova, koji su nametnuti novom organizacijom rada, novim 
propisima, uvođenjem novih službi, potrebe za kadrom još uvijek rastu. 
U 1958. godini dolazi u poduzeće drug Kirschenheuter Eugen za pravnog 
referenta, koji ubrzo zatim postaje rukovodilac općeg sektora u okviru 
kojeg se vodi pravna služba, kadrovska, HTZ, nagrađivanje, društveni 


standard te administrativno-tehnička služba organa upravljanja. 


Najveće zasluge u okviru rada općeg sektora pripadaju drugu Kir- 
schenheuter Eugenu, i to naročito u području poslova pravne službe, 
gdje su postignuti veliki rezultati, kao i poslova oko priprema i vo- 
đenja seminara za stručno uzdizanje radnika, izrade raznih pravilnika 
i pravila. 

Naš dugogodišnji vanjski suradnik, a sada i član našeg kolektiva 
drug ing Josip Turković, svojim savjetima, stručnim iskustvom i sve- 
srdnom suradnjom puno je doprinio napretku ove tvornice. Posebno 
priznanje zaslužuje za suradnju prilikom uvođenja nove organizacije 
rada, novog sistema nagrađivanja po ekonomskim jedinicama i jedinici 
proizvoda i ostalih ekonomsko-tehnološkim elaboratima i analizama. 


Prelaskom na novu organizaciju rada po ekonomskim jedinicama 
formira se novi analitičko-planski sektor, koji je u toku ove godine za- 
počeo radom, a kojim uspješno rukovodi Kajić Velibor. 


Poduzeće i danas sagledava potrebu što većeg broja stručnih ljudi, 
te u tu svrhu organizira seminare općeg i ekonomskog obrazovanja svih 
članova kolektiva, jer je to nužnost, koju nalaže sistem radničkog upra- 
vljanja — da svaki proizvođač bude i upravljač. Osim toga stipendira 
nekoliko drugova na višim školama — Jakšić Slavka za kemijskog inži- 
njera, Barbulov Šteficu za kadrovika, Cvetković Josipa za diplomiranog 
ekonomistu, a mnogo je drugova preko organizacije SK upućeno u ve- 
černje političke škole. 

Na taj način urodila su plodom višegodišnja nastojanja našeg po- 
duzeća u pogledu uzdizanja kadrova, a tim putem ići ćemo i ubuduće. 

Osiguranje dovoljnim brojem stručnih kadrova nametalo je još jednu 
vrlo važnu potrebu, izgradnje stanova, kojoj je poduzeće pristupilo s isto 
toliko pažnje, kao i svim ostalim problemima u proizvodnji. 

Prije svega svakako treba napomenuti da smo na toj području bili 
u vrlo kritičnoj situaciji zbog pomanjkanja financijskih sredstava u če- 
mu nam je mnogo pomogao narodni odbor Općine Samobor, dodjelji- 
vanjem kredita. 

Već koncem 1951. godine naši radnici dobivaju preporukom organa 
vlasti kredit od Državne investicione banke u Zagrebu za izgradnju 
individualnih stambenih zgrada. Uvjeti gradnje bili su vrlo povoljni, 
jer država daje 80% naknadu od nabavne vrijednosti ugrađenog mate- 
rijala. Odlukom kolektiva dozvolu za gradnju kuća dobivaju Čebušnik 
Franjo, Škiljan Milan, Šetin Zvonko i Rusan Josip. 


Tom izgradnjom nije bilo riješeno stambeno pitanje mnogih rad- 
nika, koji su u naše poduzeće došli sa svih strana i privremeno se smje- 
stili po privatnim kućama, a radili kao stručnjaci na ključnim mjestima. 
Ta činjenica opasno je ugrožavala održavanje tako sakupljenog kadra 
Radni kolektiv, sagledavši problematiku, koja bi nastala eventualnim 
odlaskom kadra iz poduzeća, donosi vrlo važnu odluku da se pristupi 
izgradnji stambene zgrade vlastitim financijskim sredstvima. Sredstva 
će se namaknuti odricanjem viška fonda plaća namijenjenog radnicima 
cijelog kolektiva. , : 


Ta odluka toplo je pozdravljena i izvan kruga tvornice, jer je naše 
poduzeće osim takvog primjernog gesta bilo i prvo poduzeće u Samoboru, 
koje je pristupilo izgradnji stanova za svoje radnike. 

Sredstva koja su namaknuta odricanjem svih članova kolektiva u 
iznosu od 4,391.000.— dinara iz viška fonda plaća nisu bila dovoljna za 
izgradnju stambene zgrade, ali su radovi započeti i zatražen kredit kod 
Narodnog odbora općine Samobor, gdje smo naišli na veliko razumi- 
jevanje i dobili u dva navrata oko sedam milijuna dinara. Time je omo- 
gućeno dovršenje stambene zgrade u Zagrebačkoj ulici sa deset stanova 
koncem 1954. godine. 

Budući da taj broj stanova nije zadovoljio: postojeće potrebe prišlo 
se izgradnji još jedne stambene zgrade sa 12 stanova u toku 1959. go- 
dine Izgradnja te zgrade također se financira iz stambenog fonda na- 
rodnog odbora općine Samobor uz vlastito učešće od 3,600.000.— dinara. 

Posve je sigurno da time nije potpuno riješeno stambeno pitanje 
naših radnika, ali je isto tako sigurno, da će se i dalje kao i. do sada, 
Voditi briga o našem radnom čovjeku ne samo u okvirima poduzeća, 
već i u okviru njegovog slobodnog vremena. 

U vrijeme kad je donesen Zakon o radničkom samoupravljanju u 
malom poduzeću brusione kristala od 26 radnika već je postojao kao 
organ upravljanja cijeli kolektiv, a kao izvršno tijelo bio je izabran 
»Savjet poslovođa« — upravni odbor. Nakon donošenja Zakona o rad- 
ničkom samoupravljanju izabrao je kolektiv za predsjednika Radničkog 
savjeta Mahović Stjepana, koji i danas radi u poduzeću. | 

Sve krupnije probleme rješavao je na sastancima cijeli kolektiv, 
odnosno Radnički savjet, a provođenje zaključaka izvršavao je Upravni 
odbor u čijem sastavu su bili: Škiljan Milan, predsjednik, te članovi 
Cebušnik Franjo, Bišćan Ivan st., Ivanščak Ljudevit i Šetin Zvonko. To 
su bili ljudi, koji su trebali provesti u djelo najznačajniju odluku Rad- 
ničkog savjeta o gradnji tvornice. 

Određen je djelokrug rada i zaduženja svakom članu, a o posti- 
gnutim rezultatima obavještavalo se zbog hitnosti po raznim mjestima, 
u radionici, kancelariji, gradilištu, pa čak i u privatnim kućama. 

Predsjednici radničkog savjeta : s lijeva na desno Prevendar Josip, Minihofer 
Stanko, Matijašić Mira, Mahović Stjepan, Čebušnik Franjo 





Clanovi Radničkog savjeta 1961. 

Rukovodioci tvornice 


sa sekretarom organizacije SK 


Članovi kolektiva 


Proslava Desetgodišnjice radničkog upravljanja 

Tako izabran Upravni odbor radio je do puštanja topionice stakla 
u pogon, kad je trebalo provesti nove izbore za radnički savjet i upravni 
odbor. Izbori su održani u lipnju 1951. godine. 

Od tada do danas birano je osam radničkih savjeta i deset upravnih 
odbora, a držana 143 zasjedanja. Kroz organe upravljanja prošlo je 150 
drugova i drugarica a pribrojimo li tome članove raznih komisija — 
pomoćnih tijela organa upravljanja, broj je daleko veći. 

U toku svog rada Radnički savjet formirao je razne komisije kao 
pomcćno izvršno tijelo za provođenje zadataka i rješavanje problema, 
i to: tarifnu, kadrovsku, tehničku, komercijalnu, financijsku, komisiju 
za norme, komisiju za molbe i žalbe, disciplinsku komisiju, komisiju za 
HTZ, kao i neke povremene komisije za izradu tarifnog pravilnika, ana- 
litičku procjenu radnih mjesta, pravilnika o nagrađivanju itd. 


Kako su iz dana u dan postavljeni pred organe upravljanja sve teži 
i odgovorniji zadaci, prišlo se obrazovanju članova Radničkog savjeta, 
Upravnog odbora, Izvršnog odbora sindikata i članova SK putem semi- 
nara čime je stečeno osnovno potrebno znanje u rukovođenju i ekono- 
mici poduzeća. 

Za članove radničkog savjeta organizirane su stručne ekskurzije u 
pojedine tvornice stakla, radi upoznavanja rada kao i radnih uslova i u 
tu svrhu zbliženja naših radnika-upravljača s radnicima susjednih tvor- 
nica u Rogaškoj Slatini, Straži i SI. Bistrici. 

Nije potrebno naglašavati kako se i u kakvim uslovima razvijalo 
radničko upravljanje i kako je djelovalo. Najbolji dokaz leži u sagle- 
davanju svih zbivanja našeg desetgodišnjeg poslovanja poduzeća, koja 
su odraz upornog i sadržajnog rada organa samoupravljanja zajedno 
s društveno-političkim organizacijama poduzeća. 

Nakon Oslobođenja, t. j. 1945. godine, dok je još postojala privatna 
radnja »Rafinerija« Valent Franje, formirana je po sindikalnom vijeću 
prva sindikalna ppdružnica. Od toga dana do danas povećao se broj 
članova sindikata na 280. Sindikalna je organizacija aktivizirala članstvo 
na rješavanju zadataka vezanih na poboljšanje proizvodnje, higijensko- 
tehničku zaštitu, društveno-političkom radu, vođenju brige o ljudima 
za bolji standard i ekonomsko-političku naobrazbu radnika. 


Održavana su predavanja o aktuelnim pitanjima, seminari eko- 
nomskog i političkog obrazovanja, zborovi birača, zborovi osiguranika, 
proslave i mitinzi u čast Prvoga maja, 29. novembra, 40 godišnjice Okto- 
barske revolucije, 20 godišnjice osnutka KPJ. 


Članovi našeg kolektiva radili su na raznim dobrovoljnim radnim 
akcijama osim izgradnje tvornice — na uređenju parka, sportskog ku- 
pališta u gornjem kraju, izgradnji Perkovčeve ulice, gradnji poduzeća 
»Trudbenik«, Tvornice olovnih proizvoda, fiskulturnog stadiona, u rado- 
vima na cesti prema Rudama do Bijelog potoka i Smerovištu, a oko 30 
omladinaca i omladinki sudjelovalo je na izgradnji Autoputa i pruga 
saveznog značaja. 

Preko sindikalne podružnice organiziran je odmor radnika u Lipiku, 
izleti na more. Plitvička jezera, Pohorje, Rogašku Slatinu, Kumrovec, 
Čateške Toplice, i u okolna mjesta u kojima žive naši radnici, 

Sekretarijat Narodne omladine Tvornice Kristal 


SO e 


Kolegij tvornice (s lijeva na desno): Turković ing Josip, Miklošić Ljudevit 
Cvetković Josip, Štengl Zorka, Zgurić Veljko, Kirschenheuter Eugen 
i Kajić Velibor 

Izvršni odbor sindikalne podružnice 1961. 


Značajni su rezultati postignuti u kulturno-zabavnom životu naših 
radnika. Organizirane su priredbe i takmičenja u okviru poduzeća i 
van njega. Na natjecanjima u radničko sportskim igrama osvojeno je 
prvo mjesto u šahu, plivanju, a nisu izostali ni ostali uspjesi u drugim 
granama, kao nogometu, rukometu, kuglanju, krosu i stalnom tenisu. 
Za fiskulturnu aktivnost našeg kolektiva najviše su zaslužni drugovi 
Ivanišević Miroslav i Držić Mirko. Budući da je velik interes naše omla- 
dine za fizičku kulturu, sindikalna podružnica nabavlja razne rekvizite 
— nekoliko garnitura šaha, dresove, kopačke, lopte, puške, kao i rekvi- 
zite za stolni tenis. Nedostaje prostor za sportska igrališta koja će u 
skoroj budućnosti biti izgrađena u krugu tvornice. 


Preko narodnog sveučilišta u Samoboru organizirane su pokretne 
izložbe knjiga, koje je posjetio velik broj članova našeg kolektiva. Videći 
interes naših članova za knjigu, podružnica osniva svoju vlastitu knji- 
žnicu u kojoj sada ima oko 300 knjiga. 

Osim toga nabavljen je radio, harmonika i neki tamburaški instru- 
menti, koji se koriste za priredbe i zabave naše omladine. Omladina je 
u okviru sindikalne podružnice održala priredbu na Rudama i učestvo- 
vala na smotri kulturno-umjetničkog rada sindikalnih podružnica Sa- 
mobor. 


Korisna suradnja postignuta je s Hrvatskim narodnim kazalištem u 
Zagrebu. Ono je u nekoliko navrata održalo u poduzeću priredbe oper- 

Kuhinja društvene prehrane 


IDVD Kristal 

nih arija i recitacija, a uz povoljne uvjete omogućava se povremeni 
posjet kazališta u Zagreb na premjerne izvedbe. 


Omladinski aktiv uključen je u Ferijalni savez te djeluje kao Fe- 
rijalna družina »KRISTAL«. Ona je prva u Samoboru organizirala 
proslavu u čast Dvadesetgodišnjice narodnog ustanka, evocirajući uspo- 
mene na svog bivšeg druga palog borca Mahović Zvonka — kristalobru- 
sačkog radnika. Svi članovi družine logorovali su za vrijeme godišnjeg 
odmora na Korčuli. 

Naročito velika pažnja posvećena je brizi o ljudima, o njihovoj 
zaštiti pri radu te se koncem 1954. godine odlukom Radničkog. savjeta 
zabranjuje rad žena na radnim mjestima oko peći kao i ostalim rad- 
nim mjestima opasnim po zdravlje. Za pomoć članovima oformljena je 
Kasa uzajamne pomoći, a pružena je financijska pomoć podružnice ne- 
kim siromašnim radnicima, u granicama mogućnosti. 


U toku 1961. godine otvoren je u poduzeću restoran društvene pre- 
hrane, čime su u znatnoj mjeri poboljšani uvjeti životnog standarda 
svakog člana kolektiva. 

U okviru poduzeća osnovano je i vatrogasno društvo od 20 članova, 
koje potpuno izvršava svoje dužnosti u slučaju potrebe, prema mogućno- 
stima, obzirom na raspoloživu opremu. 

Organizacija SK bila je pokretač svih društveno-političkih zbivanja 
u poduzeću. Njeni članovi aktivno su radili u organima radničkog upra- 
vljanja i svim društvenim organizacijama te na taj način bili nosioci 
društveno-političke aktivnosti i najdosljedniji borci za ostvarenje svih 
zadataka. Organizacija SK od svog postanka do danas okupila je u svoje 
redove najsavjesnije radnike, koji su se najviše zalagali ne samo na rad- 
nom mjestu, već su pokazali znatnu aktivnost na društveno-političkom 
radu. Među najaktivnije članove SK možemo ubrojiti njenog dugogo- 
dišnjeg sekretara drugaricu Matijašić Miru uz čije ime su uglavnom 
vezane sve političko-društvene aktivnosti naše organizacije. Ona je u 
svom radu naišla na punu podršku svih članova organizacije, među ko- 
jima su se naročito istakli: Čebušnik Franjo, Cvetković Josip, Minihofer 
Stanko, Prevendar Josip i Skendrović Alojz. 

Aktivnost članova kolektiva odražava se i u radu političko-društve- 
nih organa komune, kao na primjer u Narodnom odboru, njegovim 
savjetima i komisijama, Socijalističkom savezu, Sindikalnom vijeću, 
omladini i drugim društvenim organizacijama. 

